Latvijas Universitātes (tālāk tekstā – Pasūtītājs) Centralizēto iepirkumu komisija, atbildot uz piegādātāja 2026.gada 03.augustā EIS iesniegtajiem jautājumiem par LU organizētā iepirkuma „Primārā un sekundārā kriostata dzesēšanas sistēmas loku izbūve” (iepirkuma identifikācijas Nr.LU 2026/76_I) (tālāk tekstā – Iepirkums) nolikumā noteiktajām prasībām, sniedz šādas atbildes:

Jautājums: “Apskatot principiālo shēmu AVK-K-02, redzam, ka ir aprakstīts sistēmas darbības algoritms VAS1, VAS2, līdz VAS5. Lūdzu precizēt, vai šī iepirkuma ietvaros ir jāizstrādā VAS sistēmas un AVK-K sistēmas vadības algoritms un vai ir jāintegrējas esošajā ēkas Vadības un automatizācijas sistēmā?”

Atbilde: Paskaidrojam, ka šī Iepirkuma ietvaros VAS un AVK-K sistēmas vadības algoritmi nav jāizstrādā un nav jāintegrē esošajā sistēmā. To paredzēts veikt cita projekta ietvaros.

Jautājums: “Lūdzu precizēt elektroapgādes sistēmas robežu. Vai atbilstošie elektrobarošanas spēka kabeļi pie iekārtām būs nodrošināti no Pasūtītāja puses?”

Atbilde: Paskaidrojam, ka atbilstošie elektrobarošanas spēka kabeļi līdz iekārtām tiks nodrošināti no Pasūtītāja puses. Izbūves laikā darbu veicējam jānodrošina iekārtu pieslēgšana.
Jautājums: “Ņemot vērā, ka realizācijas termiņš sakrīt ar mācību periodu, lūdzam precizēt darbu veikšanas laikus. Kādos laikos drīkst veikt skaļus darbus (atvērumu urbšana, stiprinājumu montāža pārsegumos un tt.)?”

Atbilde: Paskaidrojam, ka skaļo darbu (atvērumu urbšana, stiprinājumu montāža pārsegumos u.t.t.) veikšana jāplāno ārpus lekciju norises laika, saskaņojot ar Pasūtītāju. Ņemot vērā iepriekšējo gadu telpu noslodzes grafikus, skaļo darbu veikšanas laiki būtu, sākot no plkst.18:15 darba dienās vai bez ierobežojumiem brīvdienās.
Jautājums: “Projekts paredz maģistrālas trases izbūvi zem grunts. Pēc projekta paredzēta presējamo veidgabalu caurule no neleģēta tērauda un elastomēra pretkondensāta izolācijas čaula ar PVC aizsargslāni zemes slānī. Nodrošināt blīvu šādu risinājumu ir ļoti grūti. Vai pasūtītājs gatavs izskatīt citus risinājumus, kā piemēram Uponor Ecoflex Thermo Twin vai līdzīgu produktu, kurš ir rūpnieciski izolēts un domāts guldīšanai gruntī?”

Atbilde: Paskaidrojam, ka piegādātājs saskaņā ar tehniskajā specifikācijā noteikto drīkst piedāvāt ekvivalentus produktus, ja tas ir norādīts konkrētajā pozīcijā. Attiecīgi Jūs informējam, ka Pasūtītājs plāno veikt grozījumus tehniskajā specifikācijā, paredzot iespēju piegādātājiem piedāvāt ekvivalentus tehniskos risinājumus, kas nodrošina tehniskajā specifikācijā noteikto funkcionālo un tehnisko prasību izpildi.
Tāpat arī lūdzam Jūs sekot līdzi Pasūtītāja sniegtajai papildu informācijai (arī par veiktajiem grozījumiem Iepirkuma dokumentācijā), kas tiek publicēta pircēja profilā EIS.

